ΠΡΟΣΚΛΗΣΗ ΕΠΙΛΟΓΗΣ

ΩΦΕΛΟΥΜΕΝΩΝ Β΄ ΚΥΚΛΟΥ

Η Μικρο-Θερμοκοιτίδα του Κέντρου Υποστήριξης Επιχειρηματικότητας Αγ. Αναργύρων Καματερού **καλεί νέες επιχειρήσεις και επιχειρήσεις που αναπτύσσουν νέες δραστηριότητες να υποβάλλουν αίτηση για τη συμμετοχή τους στον Β’ Κύκλο του προγράμματος υποστήριξης νέων επιχειρήσεων μέχρι την Παρασκευή 10/06/2022.**

Στόχος του προγράμματος είναι να παράσχει στις νέες επιχειρήσεις της περιοχής τη βοήθεια που χρειάζονται προκειμένου να ενισχύσουν την επιχειρηματική τους δραστηριότητα και να αποκτήσουν τις επιχειρηματικές ικανότητες και δεξιότητες που απαιτούνται για να επιτύχουν τους στόχους τους.

**Ο Β’ Κύκλος του προγράμματος θα ξεκινήσει τη Δευτέρα 13/06/2022 και θα διαρκέσει 4 μήνες.**

**Οι υπηρεσίες του προγράμματος προσφέρονται στις επιχειρήσεις ΔΩΡΕΑΝ**

**ΠΕΡΙΕΧΟΜΕΝΑ ΤΟΥ ΠΡΟΓΡΑΜΜΑΤΟΣ**

**Στάδιο 1: Πρόγραμμα Επιχειρηματικών Σεμιναρίων.** Στο πρώτο στάδιο του Προγράμματος οι επιχειρήσεις που έχουν ενταχθεί στο πρόγραμμα παρακολουθούν μια σειρά από εξειδικευμένα επιχειρηματικά σεμινάρια, με στόχο να ενημερωθούν για σημαντικά επιχειρηματικά θέματα και να ενισχύσουν τις γνώσεις και τις δεξιότητες τους σε κρίσιμους τομείς, που σχετίζονται με την ανάπτυξη της επιχειρηματικής τους δραστηριότητας.

Το πρώτο στάδιο περιλαμβάνει **συνολικά 6 τετράωρα σεμινάρια σε θεματικές όπως**:

* Βασικές Αρχές Επιχειρηματικής Λειτουργίας
* Στρατηγικό και Επιχειρηματικό Σχέδιο
* Χρηματοοικονομική Διαχείριση Επιχείρησης
* Παρουσίαση Επιχειρηματικών Ιδεών (Pitching)
* Μάρκετινγκ, πωλήσεις και τεχνικές πρόσβασης στις αγορές
* Χρηματοδοτικά Εργαλεία
* Διαχείριση Καινοτομίας
* Συγχωνεύσεις - Εξαγορές και Αποτιμήσεις
* Digital Marketing
* Ανάπτυξη Συνεργασιών/Δικτύωση Επιχειρήσεων

H τελική διαμόρφωση του προγράμματος σεμιναρίων ως προς τις θεματικές γίνεται βάσει των αναγκών των επιχειρήσεων του κύκλου, όπως αυτές προκύπτουν από σχετικό ερωτηματολόγιο που καλούνται να συμπληρώσουν οι συμμετέχουσες επιχειρήσεις στην αρχή του κύκλου.

**Στάδιο 2. Εξατομικευμένη Επιχειρηματική Υποστήριξη (coaching**). Στο δεύτερο στάδιο του προγράμματος,κάθε ωφελούμενη επιχείρηση συνεργάζεται με εξιδεικευμένο σύμβουλο επιχειρηματικότητας. Η συνεργασία ξεκινά με **την διάγνωση αναγκών της επιχείρησης**, όπου εντοπίζονται, σε συνεργασία πάντα με τον Σύμβουλο, οι επιχειρηματικές ανάγκες της επιχείρησης - βάσει τον δυσκολιών και των προκλήσεων που αντιμετωπίζει. Στη συνέχεια, Σύμβουλος και επιχείρηση διαμορφώνουν από κοινού **το πλάνο επιχειρηματικής υποστήριξης,** το οποίο θέτει τους στόχους και την κατεύθυνση της συνεργασίας τους, και ξεκινούν τις συνεδρίες υποστήριξης που περιλαμβάνουν καθοδήγηση σε θέματα επιχειρηματικού σχεδιασμού και ανάπτυξης συνεργασιών. Στο πλαίσιο του προγράμματος, **κάθε επιχείρηση πραγματοποιεί συνολικά 26 ώρες εξατομικευμένων συνεδριών συμβουλευτικής**, με δύο από αυτές να αφιερώνονται στην δημιουργία της εταιρικής παρουσίασης της επιχείρησης που θα αξιοποιηθεί από τις ωφελούμενες επιχειρήσεις στο 3ο Στάδιο του Προγράμματος.

**Στάδιο 3. Δικτύωση.** Το τρίτο στάδιο του Προγράμματος προβλέπει την συμμετοχή των ωφελούμενων επιχειρήσεων σε ειδικά σχεδιασμένη ημερίδα δικτύωσης, στην οποία καλούνται να συμμετάσχουν εκτός από τις ωφελούμενες επιχειρήσεις, δυνητικοί επενδυτές και εκπρόσωποι της αγοράς ενδιαφέροντος των επιχειρήσεων του κύκλου. Στο πλαίσιο της ημερίδας οι ωφελούμενες επιχειρήσεις καλούνται να παρουσιάσουν/προβάλλουν την επιχείρηση τους με σκοπό την ανάπτυξη συνεργασιών/συνεργειών με τους παρευρισκόμενους.

Παράλληλα, και καθ’ όλη τη διάρκεια του Προγράμματος η ομάδα της Μικρο-Θερμοκοιτίδας ενημερώνει τις ωφελούμενες επιχειρήσεις για ευκαιρίες χρηματοδότησης και συμμετοχής σε εκθέσεις που προκύπτουν και συνάδουν με τους στόχους της επιχείρησης.

**ΤΡΟΠΟΣ ΣΥΜΜΕΤΟΧΗΣ ΣΤΟ ΠΡΟΓΡΑΜΜΑ**

Για να λάβει μέρος μια επιχείρηση στο πρόγραμμα, θα πρέπει να υποβάλλει ηλεκτρονικά αίτηση συμμετοχής, συμπληρώνοντας την σχετική ηλεκτρονική φόρμα μέσω του site του Κέντρου.

Οι αιτήσεις που καλύπτουν τις προϋποθέσεις συμμετοχής γίνονται δεκτές βάσει προτεραιότητας. Στην περίπτωση που ο αριθμός των αιτήσεων ανά κύκλο ξεπερνά τις 16 επιχειρήσεις, τότε η επιλογή γίνεται βάσει των παρακάτω κριτηρίων:

* Τομέας Δραστηριότητας με προτεραιότητα στους τομείς α) Δημιουργική και Πολιτιστική Βιομηχανία β)Ανάπτυξη των Πόλεων ως Ευφυών και Βιώσιμων Οικοσυστημάτων Διαβίωσης, Απασχόλησης, Επιχειρηματικότητας και Αναψυχής
* Προφίλ συμμετεχόντων, υπόβαθρο και εμπειρία (αιτών και ομάδα της επιχείρησης)
* Βιωσιμότητα της επιχείρησης (με βάση τα οικονομικά στοιχεία αυτής)
* Πλάνο και προοπτική ανάπτυξης
* Αντίκτυπος επιχείρησης στην καθημερινότητα της περιοχής παρέμβασης

Κάθε ένα από τα παραπάνω κριτήρια βαθμολογείται και σταθμίζεται με βάση προκαθορισμένους συντελεστές βαρύτητας, ανάλογα με την σπουδαιότητα του κάθε κριτηρίου, όπως δίνεται στον ακόλουθο πίνακα:

|  |  |  |
| --- | --- | --- |
| Κριτήρια | | Συντελεστής Βαρύτητας |
| Τομέας Δραστηριότητας | Προτεραιότητα δίνεται σε επιχειρήσεις που ανήκουν στους εξής θεματικούς τομείς:   * Δημιουργική και Πολιτιστική Βιομηχανία * Ανάπτυξη των Πόλεως ως Ευφυών και Βιώσιμων Οικοσυστημάτων Διαβίωσης, Απασχόλησης, Επιχειρηματικότητας και Αναψυχής | 20% |
| Προφίλ Συμμετεχόντων | Υπόβαθρο και εμπειρία της ομάδας της επιχείρησης | 20% |
| Βιωσιμότητα Επιχείρησης | Με βάση τα δεδομένα της επιχείρησης κρίνεται αν η επιχείρηση είναι βιώσιμη ή μη και κατά τι ποσοστό | 20% |
| Πλάνο και Προοπτική Ανάπτυξης | Τι πλάνο έχει η επιχείρηση και με βάση τα υπάρχοντα δεδομένα, υπολογισμός της προοπτικής ανάπτυξης αν γίνουν οι ενέργειες του πλάνου | 20% |
| Αντίκτυπος Επιχείρησης | Κατά πόσο η επιχείρηση έχει αντίκτυπο στον οικονομικό και εμπορικό τομέα της περιοχής παρέμβασης | 10% |

Στο πλαίσιο της ανωτέρω διαδικασίας αξιολόγησης, η ομάδα της Μικρο-Θερμοκοιτίδας ενδέχεται να διενεργήσει συνεντεύξεις (εξ’ αποστάσεως ή δια ζώσης) των υποψηφίων προκειμένου να αποκτήσει πληρέστερη εικόνα των υποψήφιων επιχειρήσεων.

**ΠΡΟΫΠΟΘΕΣΕΙΣ ΣΥΜΜΕΤΟΧΗΣ ΣΤΟ ΠΡΟΓΡΑΜΜΑ**

* Το πρόγραμμα απευθύνεται
  + σε νεοϊδρυόμενες και νεοφυείς επιχειρήσεις με μέγιστη χρονική περίοδο λειτουργίας από την ίδρυση τα 5 έτη .
    - Υφιστάμενη Επιχείρηση (με μέγιστη χρονική περίοδο από την ίδρυση τα 5 έτη) (αποδεικτικό εγγραφής στο Επιμελητήριο)
    - Νεοσυσταθείσα Επιχείρηση (θα πρέπει να αποδεικνύεται πως η διαδικασία σύστασης έχει ολοκληρωθεί ή πως η διαδικασία βρίσκεται σε εξέλιξη)
  + Σε υφιστάμενες επιχειρήσεις που έχουν προσθέσει τα τελευταία 5 έτη ή πρόκειται να προσθέσουν μια νέα επιχειρηματική δραστηριότητα (Αποδεικτικό προσθήκης νέου ΚΑΔ)
* Τα μέλη της επιχείρησης που συμμετέχουν στο πρόγραμμα θα πρέπει να είναι άνω της νόμιμης ηλικίας και έχουν άδεια εργασίας για την Ελλάδα.
* Η επιχείρηση θα πρέπει να μην συμμετέχει σε ανάλογο πρόγραμμα επιχειρηματικής υποστήριξης καθ’ όλη τη διάρκεια του συγκεκριμένου Προγράμματος.
* Η αίτηση συμμετοχής στο πρόγραμμα θα πρέπει να γίνεται από τον νόμιμο εκπρόσωπο της επιχείρησης. Σε αντίθετη περίπτωση ο αιτών θα πρέπει να εγγυάται ότι έχει λάβει την προηγούμενη έγγραφη εξουσιοδότηση του νόμιμου εκπρόσωπου της επιχείρησης για την συμμετοχή της στο Πρόγραμμα, την οποία και θα θέτει στη διάθεση της ομάδας της Μικρο-Θερμοκοιτίδας οποτεδήποτε του ζητηθεί.
* Οι ενδιαφερόμενες επιχειρήσεις δικαιούνται να συμμετέχουν στο Πρόγραμμα σε ομάδες των δύο (2) έως και πέντε (5) ατόμων. Κατά την εγγραφή θα πρέπει να δηλώνεται ο εκπρόσωπος της επιχείρησης, ο οποίος θα αποτελεί το κύριο πρόσωπο επικοινωνίας για λογαριασμό της επιχείρησης.
* Η επιχείρηση, με υπεύθυνη δήλωση θα πρέπει να δηλώσει πως η ενίσχυση ήσσονος σημασίας που πρόκειται να λάβει (καθώς και οι τυχόν συνδεδεμένες και συνεργαζόμενες με αυτήν επιχειρήσεις) με τη συμμετοχή της στο Πρόγραμμα (αξίας 7.373,14€ προ ΦΠΑ), αθροιζόμενη με άλλες ενισχύσεις ήσσονος σημασίας που έχει λάβει η επιχείρηση κατά τα δύο προηγούμενα οικονομικά έτη και το τρέχον έτος, δεν υπερβαίνει το ποσό των 200.000 ευρώ. Ως ημερομηνία λήψης της ενίσχυσης νοείται η ημερομηνία υποβολής της αίτησης.
* Τα μέλη της επιχείρησης που θα λάβει υποστήριξη, θα πρέπει να είναι σε θέση να επιδείξουν πιστοποιητικό εμβολιασμού ή νόσησης σε ισχύ, ή αρνητικό Rapid Test (ισχύς 48 ωρών) κατά επίσκεψη στους χώρους του Κέντρου.

**ΠΛΗΡΟΦΟΡΙΕΣ ΓΙΑ ΤΟΝ Β ΚΥΚΛΟ ΤΟΥ ΠΡΟΓΡΑΜΜΑΤΟΣ**

Ο **B’ κύκλος του προγράμματος αναμένεται ξεκινήσει τη Δευτέρα 13/06/2022,** θα διεξάγεται δε πρωινές ή απογευματινές ώρες, με βάση τον προγραμματισμό του Κέντρου και τη διαθεσιμότητα των ενδιαφερόμενων. Ο κύκλος **αναμένεται να ολοκληρωθεί στα τέλη Σεπτεμβρίου 2022**.

Εξαιτίας της κατάστασης που βιώνει η χώρα μας λόγω της πανδημίας του COVID-19 και ακολουθώντας τα κυβερνητικά μέτρα αντιμετώπισης της πανδημίας, και τα 3 στάδια του προγράμματος δύναται να διεξαχθούν εξ’ αποστάσεως, εφόσον κριθεί απαραίτητο, με χρήση σύγχρονων ψηφιακών μέσων συνεργασίας.

Οι υπηρεσίες υποστήριξης της Μικρο-Θερμοκοιτίδας **παρέχονται δωρεάν ως έμμεση ενίσχυση και εμπίπτουν** **στον Καν.ΕΕ 1407/2013 (de minimis) το οποίο ανέρχεται σε 7.373,14€ χωρίς ΦΠΑ**

Οι ενδιαφερόμενοι θα πρέπει να υποβάλουν αίτηση συμπληρώνοντας την ειδική φόρμα στην ιστοσελίδα του Κέντρου [www.business-agankam.gr](http://www.business-agankam.gr) μέχρι τις 10.06.2022.